钦定古今图书集成/方舆汇编/职方典/第1470卷 > 《九顶山记》前人
## 钦定古今图书集成/方舆汇编/职方典/第1470卷 > 《九顶山记》前人

余约雪屏赵中丞，以初春出游鸡足。余初夜宿赵之
飞来寺，明日，中丞遂从赵州东山迤逦而行，迳路崎
仄，舍舆策马，就山家午炊，暮止梁王山际。晓登九顶
寺，喦壁结构，如蜂房鹊窠。及登之，则皆宏敞钜丽，下
临幽绝。篝灯对酒，各成一诗。夜卧，闻路石下壑有声
如泡，启窗则曙色晴岚，掩映松杉，可喜可愕之事，不
可枚数。乃援梯升古佛洞燃灯阁，僧澄碧者进面羹，
食而甘之。碧曰：“构阁铸像，为力甚劳。惧后人不守。”又
买田四亩，在山下，计十六坵，乞惠片石勒之。余曰：“诺。”
余既游鸡足，明年为嘉靖癸亥，碧始来访余，因书其
故以贻之。